RÅDETS AFGØRELSE af 8. juni 1998 om Det Europæiske Fællesskabs ratifikation af aftalen om gennemførelse af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fiskebestande, der bevæger sig både inden for og uden for eksklusive økonomiske zoner (fælles bestande), og stærkt vandrende fiskebestande (98/414/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43 sammenholdt med artikel 228, stk. 3, første afsnit,

under henvisning til forslag fra Kommissionen (1),

under henvisning til udtalelse fra Europa-Parlamentet (2), og

ud fra følgende betragtninger:

Fællesskabet har på havfiskeriområdet beføjelse til at vedtage foranstaltninger til bevarelse og forvaltning af fiskeressourcerne og til at indgå aftaler med tredjelande eller internationale organisationer;

Fællesskabet har undertegnet De Forenede Nationers havretskonvention, der forpligter kyststaterne og de stater, der driver højsøfiskeri, til at samarbejde om bevarelsen og forvaltningen af fælles fiskebestande og stærkt vandrende fiskebestande;

Fællesskabet har deltaget i internationale forhandlinger som led i De Forenede Nationers konference om fælles fiskebestande og stærkt vandrende fiskebestande, der mundede ud i vedtagelse af aftalen, som Fællesskabet undertegnede den 27. juni 1996;

formålet med aftalen er at sikre langsigtet bevarelse og bæredygtig udnyttelse af fælles fiskebestande og stærkt vandrende fiskebestande, bl.a. ved at styrke de internationale fiskeriorganisationer og det internationale samarbejde vedrørende disse bestande;

EF-fiskerne driver fiskeri efter disse bestande, og Fællesskabet har derfor interesse i at deltage aktivt i arbejdet i de regionale fiskeriorganisationer, som skal sørge for, at aftalen iværksættes;

aftalen er i henhold til artikel 1, stk. 2, artikel 38 og artikel 47 åben for Det Europæiske Fællesskabs ratifikation, jf. bestemmelserne i bilag IX til havretskonventionen;

både Fællesskabet og dets medlemsstater har kompetence på de områder, som aftalen dækker; det er derfor nødvendigt, at Fællesskabet og dets medlemsstater bliver kontraherende parter i aftalen samtidig, så de i de tilfælde, hvor der er kompetencedeling, sammen kan opfylde forpligtelserne i aftalen og sammen kan udøve de rettigheder, den giver, for at sikre ensartet anvendelse af aftalen i den fælles fiskeripolitik -

TRUFFET FØLGENDE AFGØRELSE:

Artikel 1

Aftalen om gennemførelse af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fiskebestande, der bevæger sig både inden for og uden for eksklusive økonomiske zoner (fælles bestande), og stærkt vandrende fiskebestande, ratificeres på Fællesskabets vegne.

Teksten til aftalen er knyttet som bilag A til denne afgørelse.

Artikel 2

1. Rådets formand deponerer på Fællesskabets vegne ratifikationsinstrumentet og den kompetenceerklæring, der er indeholdt i bilag B til denne afgørelse, samt de fortolkende erklæringer, der er indeholdt i bilag C til denne afgørelse, hos De Forenede Nationers generalsekretær, jf. artikel 38, 47 og 49 i aftalen.

2. Ratifikationsinstrumentet deponeres samtidig med alle medlemsstaternes ratifikationsinstrumenter. Medlemsstaterne bekræfter samtidig de erklæringer, som Fællesskabet har afgivet ved aftalens ratifikation.

Artikel 3

Når Fællesskabet er part i en tvist under aftalen, repræsenteres det af Kommissionen. Kommissionen rådfører sig inden ethvert skridt med medlemsstaterne, idet den dog iagttager de bindende procedurefrister.

Udfærdiget i Luxembourg, den 8. juni 1998.

På Rådets vegne

J. CUNNINGHAM

Formand

(1) EFT C 367 af 5. 12. 1996, s. 24.

(2) EFT C 167 af 2. 6. 1997, s. 126.